Ihanassa porukassa ei ole yksinäistä – yhteisöllinen asuminen on kuin lottovoitto

Vierailu Pormestarinkadun palvelukodissa Lappeenrannan keskustassa osoitti, että yhteisöllinen asumismuoto tuo ikäihmisille hyvinvointia.

Osa haastatteluun osallistuneista näkee toisiaan joka päivä. Asukkailla on säännöllisesti ohjelmaa, kuten yhdessä pelaamista ja ohjattua liikuntaa - samasta talosta saa ystäviä eikä tarvitse olla yksin. Talon asukkaat osallistuvat yhteiseen ohjelmaan oman jaksamisen mukaan. Välillä terveyteen liittyvät hoitokäynnit estävät mukana olon, mutta vaikka välillä on pois, niin silti voi aina tulla uudestaan.

Tämä on ollut kuin lottovoitto.

Eeva, asukas, Pormestarikadun yhteisöllinen asuminen

− Tämä on ollut kuin lottovoitto, sanoo Eeva ja muut asukkaat myötäilevät.

Eeva on ollut leskenä viidettä vuotta ja kertoo elämänsä muutoskohdasta:

− Kun oli vasta jäänyt yksin ja entinen elämä oli haudattu – sitä miettii, mitä elämällään tekee. Onneksi pääsin tällaiseen paikkaan, jossa on melkein samanikäisiä ystäviä. On otettu niin hyvin vastaan. Rouva tuli koputtelemaan oveen, kun olin vasta tullut ja kysyi: Lähtisitkö mukaan? Jos olisi silloin ollut oma-aloitteisuudesta kiinni, niin en olisi lähtenyt. Onneksi tuli sellainen ihminen kysymään, joka osasi sen homman. Kaikki on sujunut ihmeen hyvin, sillä kun tähän ikään pääsee, niin tutustuminen voisi olla vaikeaakin.

Eevan mainitsema rouva on yhteisöohjaaja Minna, jota asukkaat kehuvat vuolaasti:

Ohjaajamme Minna osaa työnsä täydellisesti.

Eija toteaa:

− Minna luo meille yhteishenkeä joka päivä. Meistä jokainen hyväksytään sellaisina kuin ollaan - ollaan ihmisiä ihmisille.

Myös Sirkan Minna sai alussa suostuteltua mukaan toimintaan, ja sen jälkeen hän on aina ollut kaikessa mukana.

Sirkka kertoo, että joka päivä asukkaiden porukka ulkoilee ja nyt jo mielessä on laivalle meneminen kesällä – kun viime kesänäkin laivalla käytiin. Pormestarinkadulta on helppoa mennä kahville tai torille markkinoille.

Kuvateksti:
Asukkaiden kesken vaihdetaan kuulumiset ja ihmetellään maailman menoa.

Pirjo kertoo, että onneksi sukua on lähellä ja tulevat käymään.

− Myös kaverit, jos ovat keskustassa, niin heidän on helppo tulla tässä käymään.

Yhteisesti asukkaat miettivät, että jos tällaista paikkaa ei olisi niin ei tiedä missä olisi – isossa talossa olisi varmasti yksinäistä.

Eija miettii, että hänellä kiitollisuuden tunne on päällimmäisenä mielessä:

− Neljä vuotta sitten aloitin uuden elämän puhtaalta pöydältä tässä talossa, ja tämä porukka on minua siinä tukenut.

Valtavan ihanaa porukkaa. Huumori meillä kukkii ja aina juttu luistaa.

Lopuksi tunnelma muuttuu mietteliääksi, kun maailman tilanne ja sote-palvelutkin vaikuttavat epävarmoilta.

− Miten yhteisöllisen asumisen käy jatkossa? Elämme toivossa, että tämä jatkuu.

Kuvateksti: Kuvassa yllä Pormestarinkadun yhteisöllisen asumisyksikön asukkaita vasemmalta lukien:

Eija, syyskuussa 2023 taloon muuttanut

Sirkka, ollut alusta lähtien asumisyksikössä

Eeva, ollut alusta lähtien asumisyksikössä

Saara, syksyllä 2023 muuttanut

Pirjo, marraskuun 2024 alussa muuttanut

Kiitos Pormestarinkadun asukkaille haastattelutuokiosta ja hyvää kevään jatkoa!

Lisätietoja:

Hanna Rönkkönen, palvelupäällikkö, ikäihmisten asumispalvelut, puh. 040 127 4105, hanna.ronkkonen@ekhva.fi

Minna Härkänen, yhteisöohjaaja, puh. 040 152 6607, minna.harkanen@ekhva.fi

Linkki Ikäihmisten yhteisöllinen asuminen -sivulle